LIETUVOS RESPUBLIKOS ŽEMĖS ŪKIO MINISTRO

Į S A K Y M A S

DĖL VALSTYBĖS REZERVO MATERIALINIŲ IŠTEKLIŲ ATSARGŲ PERDAVIMO, PRIĖMIMO IR GABENIMO Į PANAUDOJIMO VIETĄ TVARKOS APRAŠO PATVIRTINIMO

2012 m. gruodžio 7 d. Nr. 3D-932

Vilnius

Vadovaudamasis Lietuvos Respublikos valstybės rezervo įstatymo (Žin., 2000, Nr. 78-2359; 2012, Nr. 69-3530) 13 straipsnio 6 dalimi:

1. T v i r t i n u Valstybės rezervo materialinių išteklių atsargų perdavimo, priėmimo ir gabenimo į panaudojimo vietą tvarkos aprašą (pridedama).

2. Nustatau, kad šis įsakymas įsigalioja 2013 m. sausio 1 d.

L. e. žemės ūkio ministro pareigas	Kazys Starkevičius

_________________

PATVIRTINTA

Lietuvos Respublikos žemės ūkio ministro

2012 m. gruodžio 7 d. įsakymu Nr. 3D-932

VALSTYBĖS REZERVO MATERIALINIŲ IŠTEKLIŲ ATSARGŲ PERDAVIMO, PRIĖMIMO IR GABENIMO Į PANAUDOJIMO VIETĄ TVARKOS APRAŠAS

I. BENDROSIOS NUOSTATOS

1. Valstybės rezervo materialinių išteklių atsargų perdavimo, priėmimo ir gabenimo į panaudojimo vietą tvarkos aprašas (toliau – Aprašas) nustato Žemės ūkio ministerijos (toliau – ministerija) tvarkomo valstybės rezervo žemės ūkio ir maisto produktų atsargų (toliau – atsargos) perdavimo, priėmimo ir gabenimo į panaudojimo vietą tvarką.

2. Aprašas parengtas vadovaujantis Lietuvos Respublikos valstybės rezervo įstatymu (Žin., 2000, Nr. 78-2359; 2012, Nr. 69-3530), Lietuvos Respublikos civilinės saugos įstatymu (Žin., 1998, Nr. 115-3230; 2009, Nr. 159-7207), Lietuvos Respublikos mobilizacijos ir priimančiosios šalies paramos įstatymu (Žin., 1996, Nr. 116-2695; 2011, Nr. 72-3464), Lietuvos Respublikos valstybės ir savivaldybių turto valdymo, naudojimo ir disponavimo juo įstatymu (Žin., 1998, Nr. 54-1492; 2002, Nr. 60-2412) ir kitais teisės aktais.

II. ATSARGŲ PERDAVIMAS

3. Atsargos, Lietuvos Respublikos Vyriausybei pavedus, gali būti naudojamos tik Lietuvos Respublikos valstybės rezervo įstatymo 13 straipsnio 1 dalyje nustatytais atvejais.

4. Atsargos, Lietuvos Respublikos Vyriausybei pavedus, paskirstomos valstybės, savivaldybių institucijoms, įstaigoms ar įmonėms (toliau – atsargų gavėjams) žemės ūkio ministro įsakymu, kuriame nurodomi perduodamų atsargų kiekiai, atsargų gavėjai ir pavedama Žemės ūkio ministerijos Ekstremaliųjų situacijų operacijų centrui, sudarytam Lietuvos Respublikos žemės ūkio ministro 2012 m. sausio 19 d. įsakymu Nr. 3D-42 (Žin., 2012, Nr. 13-585), arba Žemės ūkio ministerijos mobilizacijos štabui, sudarytam Lietuvos Respublikos žemės ūkio ministro 2010 m. rugpjūčio 10 d. įsakymu Nr. 3D-739, organizuoti jų perdavimą įsakyme nurodytiems atsargų gavėjams.

5. Ministerija raštu išduoda valstybės rezervo atsakingajam saugotojui leidimą išduoti (pakrauti) atsargas atsargų gavėjui.

6. Žemės ūkio ministro įsakyme, kuriuo paskirstomos atsargos atsargų gavėjams, nurodytų atsargų perdavimas įforminamas valstybės rezervo materialinių išteklių atsargų perdavimo–priėmimo aktu (priedas) (toliau – perdavimo–priėmimo aktas), kuris surašomas trimis egzemplioriais. Šio Aprašo 8 punkte nurodyti subjektai pasirašo perdavimo–priėmimo aktą ir vieną jo egzempliorių grąžina ministerijai per 5 darbo dienas nuo atsargų perdavimo.

7. Kartu su perduodamomis atsargomis ministerija pateikia atsargų gavėjui atsargų gamintojų kokybės sertifikatus (deklaracijas) ar kitus dokumentus, nurodančius perduodamų atsargų kokybę, o valstybės rezervo atsakingasis saugotojas išrašo atsargų krovinio važtaraštį.

8. Atsargos perduodamos atsargų gavėjo įgaliotam asmeniui pateikus dokumentą, įrodantį asmens tapatybę, bei teisės aktų nustatyta tvarka įformintą įgaliojimą pasiimti atsargas.

9. Atsargų gavėjai atsargas iš valstybės rezervo atsakingojo saugotojo atsiima savo transportu arba apmoka pristatymo išlaidas.

III. BAIGIAMOSIOS NUOSTATOS

10. Pagal perdavimo–priėmimo aktą perduotos atsargos nurašomos iš ministerijos apskaitos vadovaujantis 8-ojo viešojo sektoriaus apskaitos ir finansinės atskaitomybės standarto „Atsargos“, patvirtinto Lietuvos Respublikos finansų ministro 2008 m. birželio 20 d. įsakymu Nr. 1K-220 (Žin., 2008, Nr. 75-2967; 2009, Nr. 157-7104), nuostatomis.

_________________

Valstybės rezervo materialinių išteklių atsargų

perdavimo, priėmimo ir gabenimo į

panaudojimo vietą tvarkos aprašo

priedas

(Valstybės rezervo materialinių išteklių atsargų perdavimo–priėmimo akto forma)

LIETUVOS RESPUBLIKOS ŽEMĖS ŪKIO MINISTERIJA

VALSTYBĖS REZERVO MATERIALINIŲ IŠTEKLIŲ ATSARGŲ

PERDAVIMO–PRIĖMIMO AKTAS

______________ Nr._______

(data)

_______________________________

(sudarymo vieta)

1.	Valstybės rezervo materialinių išteklių atsargų (toliau – atsargos) perdavimo pagrindas
2.	Atsakingojo saugotojo pavadinimas, saugojimo vietos adresas
3.	Pasaugos sutarties Nr.
4.	Krovinio važtaraščio Nr.

Žemės ūkio ministerija, atstovaujama

_

(asmens pareigos, vardas ir pavardė)

pagal

(atstovavimo teisinis pagrindas)

perduoda, o	,

(atsargų gavėjo pavadinimas)

atstovaujamas (-a) _______________________________ pagal	,

(asmens pareigos vardas ir pavardė)	(atstovavimo teisinis pagrindas)

perima šias valstybei nuosavybės teise priklausančias valstybės rezervo atsargas:

Atsargų pavadinimas	Mato vnt.	Kiekis	Vnt. kaina (Lt)	Suma (Lt)
Iš viso:

Suma žodžiais:

Šis aktas surašytas 3 egzemplioriais, po vieną kiekvienai šaliai.

Atsargas perdavė: _________________ (įstaigos vadovo ar kito įgalioto asmens pareigų pavadinimas) ____________________ (vardas ir pavardė) ____________________ (parašas) A. V.	Atsargas perėmė: _________________ (įstaigos vadovo ar kito įgalioto asmens pareigų pavadinimas) ____________________ (vardas ir pavardė) _________________ (parašas) A. V.

Išdavė: _________________ (valstybės rezervo atsakingojo saugotojo materialiai atsakingo asmens pareigų pavadinimas) _________________ (vardas, pavardė) _________________ (parašas)	Priėmė: _________________ (materialiai atsakingo asmens pareigų pavadinimas) _________________ (vardas, pavardė) _________________ (parašas)

_________________